b'\n_START_ARTICLE_\nMutagenas\n_START_PARAGRAPH_\nMutagenai \xe2\x80\x93 tam tikri aplinkos veiksniai, galintys sukelti mutacijas - gen\xc5\xb3, chromosom\xc5\xb3 ar chromosom\xc5\xb3 rinkinio poky\xc4\x8dius._NEWLINE_Mutacijos l\xc4\x85stel\xc4\x97se gali \xc4\xafvykti ir neveikiant jokiems aplinkos veiksniams. Tai vadinamosios savaimin\xc4\x97s mutacijos, da\xc5\xbeniausiai veikian\xc4\x8dios geno lygyje. Jos paprastai nutinka d\xc4\x97l replikacijos klaid\xc5\xb3 ir ne\xc5\xa1imtaprocentinio reparacijos efektyvumo. Tod\xc4\x97l l\xc4\x85stelei dalijantis visuomet yra tam tikra, kad ir nykstamai ma\xc5\xbea mutacijos tikimyb\xc4\x97. Bet kuris veiksnys, kuris kei\xc4\x8dia l\xc4\x85stel\xc4\x97s vidaus chemin\xc4\x99 ir fizikin\xc4\x99 b\xc5\xabsen\xc4\x85, didina mutacijos \xc4\xafvykimo tikimyb\xc4\x99. Ta\xc4\x8diau mutagenais vadinami tik tie veiksniai, kurie tiesiogiai veikia DNR replikacijos, chromosom\xc5\xb3 paskirstymo l\xc4\x85stel\xc4\x97ms dalijantis mechanizmus ir taip sukelia mutacijas.\n_START_SECTION_\nMutagen\xc5\xb3 tipai\n_START_PARAGRAPH_\nMutagenai b\xc5\xabna trij\xc5\xb3 tip\xc5\xb3: fizikiniai, cheminiai ir biologiniai.\n_START_SECTION_\nCheminiai mutagenai\n_START_PARAGRAPH_\nCheminiams mutagenams priskiriamos \xc4\xafvairios chemin\xc4\x97s med\xc5\xbeiagos \xe2\x80\x93 alkilinan\xc4\x8dios med\xc5\xbeiagos, peroksidai ir kt. Didelis mutagen\xc5\xb3 \xc5\xa1altinis \xe2\x80\x93 \xc5\xbeem\xc4\x97s ir mi\xc5\xa1k\xc5\xb3 \xc5\xabkio chemizavimas. Reik\xc5\xa1mingiausi mutagenai yra pesticidai bei nitrojunginiai, kurie su tr\xc4\x85\xc5\xa1omis patenka \xc4\xaf dirvo\xc5\xbeem\xc4\xaf, o po to per vanden\xc4\xaf ir \xc4\xaf \xc5\xbemogaus organizm\xc4\x85. Kitas j\xc5\xb3 \xc5\xa1altinis \xe2\x80\x93 chemijos pramon\xc4\x97s atliekos. Pla\xc4\x8diai plinta alkilinantys mutagenai, atsirandantys i\xc5\xa1 tarpini\xc5\xb3 \xc4\xafvairi\xc5\xb3 technologij\xc5\xb3 produkt\xc5\xb3. Silpnesnio mutageni\xc5\xa1kumo yra kofeinas, kai kurie vaistai. Mutageni\xc5\xa1kumu pasi\xc5\xbeymi kai kurie konservantai ir saldikliai, dedami \xc4\xaf maist\xc4\x85.\n_START_SECTION_\nBiologiniai mutagenai\n_START_PARAGRAPH_\nBiologiniais mutagenais vadinami virusai, kurie patek\xc4\x99 \xc4\xaf l\xc4\x85stel\xc4\x99 gali sukelti joje mutacijas, paprastai insercijas (\xc4\xaf chromosom\xc4\x85 \xc4\xafterpiamas DNR fragmentas su keletu ar keliolika gen\xc5\xb3).'